Video: Waaghalsige ouma (103) spring uit vliegtuigSkermgreep uit die video ŉ 103-jarige vrou van Swede het Sondag die wêreld se oudste persoon geword wat ŉ tandem-valskermsprong onderneem het. Sy het die sprong “met ŉ stukkie koek” gevier. “Dit was wonderlik om dit te doen. Ek dink al lankal daaraan,” het Rut Larsson aan die Sweedse nuusagentskap TT gesê. “Dit het alles volgens plan verloop.” Familie en vriende het op die vliegveld vir haar staan en wag. Larsson was aan die valskermspringer Joackim Johansson vasgemaak toe sy die sprong in Motala, sowat 240 km suidwes van Stockholm aangepak het. Die twee het sonder enige probleme geland en omstanders het Larsson met haar loopring bygestaan om haar op te help. Op die vraag oor wat sy gesien of gevoel het toe hulle afgekom het, het Larsson geantwoord: “Ek sien nie meer so mooi deesdae nie, maar dit het goed gevoel! Dit is heerlik om so stadig van bo af te gly, dit was baie lekker.” ŉ Beampte van die Guinness-wêreldrekords was op die toneel om die sprong aan te teken. Larsson wat 103 jaar en 259 dae oud is, het die vorige rekord van 103 jaar en 181 dae oortref.